Ni personer fikk øyeskader av fyrverkeri natt til nyttårsaften, tre av dem alvorlige. Dette er andre år på rad med en nedgang i antallet øyeskader.

Det opplyser overlege Nils Bull ved øyeavdelingen på Haukeland universitetssjukehus 1. nyttårsdag.

De seks andre har moderate øyeskader. Alle de skadde er gutter eller menn.

– Ingen av dem som er skadd, rapporterer å ha brukt vernebriller da ulykken skjedde, sier Bull.

1. nyttårsdag hvert år samler Bull inn oversikt over hvor mange som er behandlet for øyeskader etter nyttårsfeiringen fra sykehus i hele landet. En av dem som ble alvorlig skadd i år, var tilskuer.

– Alle de tre alvorlige øyeskadene og to av de moderat alvorlige skjedde etter bruk av effektbatteri. En mann måtte fjerne øyet, forteller Bull.

– To effektbatteri gikk av eller eksploderte i samme øyeblikk som lunten ble tent. En gutt ble skadd av stjerneskudd, en annen ble truffet av et grisehyl som spratt opp i øyet. En tredje gutt plukket opp fyrverkeri fra bakken, som så eksploderte.

– Selv om vi ser en nedgang i antallet skader, er det fremdeles for store konsekvenser for dem som blir alvorlig skadd, mener Bull, som ønsker seg et forbud mot privat fyrverkeri.

– Felles fyrverkeri er blitt mer vanlig og kan være en av årsakene til nedgangen i skadetallet, sier han.

Fakta om øyeskader etter nyttårsaften de siste årene:

2017/18: 9 skader – 3 alvorlige og 6 moderat alvorlige

2016/17: 12 skader – 4 alvorlige og 8 moderat alvorlige

2015/16: 18 skader – 6 alvorlige og 12 moderat alvorlige

2014/15: 16 skader – 4 alvorlige og 12 moderat alvorlige

2013/14: 15 skader – 7 alvorlige og 8 moderat alvorlige

2012/13: 17 skader – 5 alvorlige og 12 moderat alvorlige

2011/12: 16 skader – 4 alvorlige og 12 moderat alvorlige

2010/11: 17 skader – 6 alvorlige og 11 moderat alvorlige

2009/10: 10 skader – 3 alvorlige og 7 moderat alvorlige

2008/09: 10 skader – 5 alvorlige og 5 moderat alvorlige

2007/08: 21 skader – 6 alvorlige og 15 moderat alvorlige

2006/07: 20 skader – 3 alvorlige og 17 moderat alvorlige

2005/06: 28 skader – 6 alvorlige og 22 moderat alvorlige

Alvorlig øyeskade: Er forventet å gi betydelig synsreduksjon.

Moderat alvorlig øyeskade: Kraftig akutt skade, men er ikke forventet å gi betydelig synsreduksjon.

Kilde: Haukeland universitetssjukehus